Mouvement patriotique pour la sauvegarde et la restauration

Mouvement patriotique pour la sauvegarde et la restauration (MPSR) on Burkina Fasossa tammikuussa 2022 vallan ottanut sotilasjuntta. Tammikuussa 2022 tehdyssä kaappauksessa maan johtoon nousi Paul-Henri Sandaogo Damiba, mutta hänet syrjäytettiin jo syyskuussa. Juntan johtajaksi tuli tämän jälkeen Ibrahim Traoré. Vallankaappauksen jälkeen Burkina Fason perustuslaki on lakkautettu ja hallitus sekä kansalliskokous hajotettu.

Juntta on jäädyttänyt välejään Ranskaan ja lähentynyt erityisesti Venäjää. Burkina Fason ja Ranskan välinen yhteistyö on loppunut muun muassa jihadismin vastaisessa toiminnassa. Lisäksi juntta on esimerkiksi iskenyt lehdistön vapautta vastaan, karkottanut ranskalaisia toimittajia ja estänyt Jeune Afriquen julkaisun.

Vallankaappaukset 
Burkina Fasossa syttyi laajoja protesteja Roch Marc Christian Kaborén hallintoa vastaan. Paul-Henri Sandaogo Damiba joukkoineen kaappasi vallan 24. tammikuuta 2022 ja asetti Kaborén kotiarestiin. Vallankumousjohtajat ilmoittivat uuden "Suojan ja ennallistamisen isänmaallinen liike MPSR":n muodostamisesta. Damiba ilmoitti kaapauksen johtuneen siitä, että Kaborén virkakaudella Burkina Fason turvallisuustilanne oli heikentynyt merkittävästi. Sitä ovat vaikeuttaneet islamistit ja terrorismia vastaan taistelevat turvallisuusjoukot ja muut aseelliset joukot. Juntta hajotti hallituksen ja kansalliskokouksen ja lakkautti perustuslain.

Damibasta tuli uuden liikkeen johtaja ja 16. helmikuuta Burkina Fason presidentti, sekä asevoimien ylipäällikkö. Damiba kertoi, että hänen tärkein prioriteettinsa oli kukistaa levottomuudet. Damiban hallinto oli kuitenkin epäsuosittu, ja hänet syrjäytettiin vallasta vain kahdeksan kuukauden kuluttua syyskuussa 2022. Uutta vallankumousta johti Ibrahim Traoré.

Freedom House oli pitänyt ennen vuoden 2022 vallankaappausta Burkina Fasoa osittain vapaana maana, jonka kehittymistä vuosien 2015 ja 2020 vaalit ovat auttaneet.

Juntan toimet 
Sotilashallitus määräsi joulukuun 2022 alussa Radio France Internationalen (RFI) keskeyttämään lähetyksensä. Hallitus syytti sitä väärien uutisten levittämisestä ja äänen antamisesta islamistisille militanteille. Joulukuussa sotilasjuntta myös karkotti maasta YK:n korkean edustajan ja tammikuussa 2023 Ranskan suurlähettilään.

Ranskan sijaan juntan sotilasjohtaja Traoré avasi maan suhteita muihin maihin, erityisesti Venäjään. Tammikuun 2023 lopulla sotilasjuntta vaati Ranskan sotajoukkojen vetäytymistä pois Burkina Fasosta kuukauden kuluessa. Ranskalla oli noin 400 erikoisjoukkojen sotilasta, jotka taistelivat al-Qaidaa ja Isisia vastaan. Satoja ihmisiä osallistui mielenosoitukseen, jossa oli esillä Malin ja Guinean johtajien sekä Vladimir Putinin kuvia. Mielenosoituksen järjestäjä sanoi, että halutaan osoittaa Traorélle ja islamisteja vastaan taisteleville turvallisuusjoukoille. Yhteistyö jihadismin torjunnassa Ranskan sotilajoukkojen kanssa sanottiin irti helmikuussa 2023, jonka jälkeen Ranska veti pois joukkonsa maasta. 

Huhtikuussa 34 vapaaehtoistaistelijaa sai surmansa aseistettujen joukkojen hyökkäyksessä. Heinäkuussa Afrikan huippukokouksessa Pietarissa Traoré korosti Venäjän ja Burkina Fason veljeyttä ja kohtalonyhteyttä imperialismin vastaisessa taistelussa. Syyskuun alussa 2023 ainakin 53 sotilasta ja vapaaehtoista kuoli taisteluissa jihadisteja vastaan. Ecowasin YK:lle antaman raportin mukaan tammikuun ja kesäkuun 30 päivän välisenä aikana vuonna 2023 Burkina Fasossa kuoli 2 725 ihmistä terroristien hyökkäyksissä.     

Huhtikuussa 2023 sotilasjuntta karkotti maasta ranskalaisten lehtien Le Monde ja Libération toimittajat. Syyskuussa 2023 Burkina Fason sotilasjuntta määräsi, että verkossa ja painettuna lehtenä julkaistavan Jeune Afriquen julkaisu estetään. Juntta syytti sitä armeijan häpäisemisestä.

Sotilashallituksen turvallisuus- ja tiedustelupalvelut estivät vallankaappausyrityksen 26. syyskuuta 2023.tiistaina. Juntan mukaan eräät upseerit ja muut, joita ei nimetty, suunnittelivat Burkina Fason horjuttamista. Heidän aikomuksenaan oli hyökätä tasavallan instituutioita vastaan ​​ja saada maa kaaokseen. Kerrottiin, että joitain pidätyksiä oli tehty, mutta tarkempia tietoja ei annettu.

Lähteet 

Burkina Faso